CELEX: C2005/006/75
Language: el
Date: 2005-01-08 00:00:00
Title: Υπόθεση Τ-387/04: Προσφυγή της EnBW Energie Baden-Württemberg AG κατά της Επιτροπής των Ευρωπαϊκών Κοινοτήτων που ασκήθηκε στις 27 Σεπτεμβρίου 2004

8.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/38
            
         Προσφυγή της EnBW Energie Baden-Württemberg AG κατά της Επιτροπής των Ευρωπαϊκών Κοινοτήτων που ασκήθηκε στις 27 Σεπτεμβρίου 2004
   (Υπόθεση Τ-387/04)
   (2005/C 6/75)
   Γλώσσα διαδικασίας: η γερμανική
   Η EnBW Energie Baden-Württemberg AG, Karlsruhe (Ομοσπονδιακή Δημοκρατία της Γερμανίας), εκπροσωπούμενη από τους δικηγόρους C.-D. Ehlermann, M. Seyfarth, A. Gutermuth και M. Wissmann, άσκησε ενώπιον του Πρωτοδικείου των Ευρωπαϊκών Κοινοτήτων, στις 27 Σεπτεμβρίου 2004, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο,
   
               —
            
            
               να ακυρώσει την απόφαση της Επιτροπής, της 7ης Ιουλίου 2004, περί εθνικού σχεδίου κατανομής δικαιωμάτων εκπομπής αερίων θερμοκηπίου, το οποίο κοινοποίησε η Ομοσπονδιακή Δημοκρατία της Γερμανίας σύμφωνα με την οδηγία 2003/87/ΕΚ (1)·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα είναι γερμανική επιχείρηση δραστηριοποιούμενη στον τομέα της ενέργειας. Καθόσον οι σταθμοί παραγωγής ενέργειας που εκμεταλλεύεται εκπέμπουν αέρια θερμοκηπίου, η προσφεύγουσα υπόκειται, από 1ης Ιανουαρίου 2005, στο προβλεπόμενο από την οδηγία 2003/87/ΕΚ κοινοτικό σύστημα εμπορίας δικαιωμάτων εκπομπής αερίων θερμοκηπίου.
   Η προσφεύγουσα ζητεί την ακύρωση της αποφάσεως της Επιτροπής με την οποία επιβεβαιώθηκε, πλην ορισμένων ζητημάτων που δεν αφορούν την παρούσα υπόθεση, το κοινοποιηθέν από την Ομοσπονδιακή Δημοκρατία της Γερμανίας εθνικό σχέδιο κατανομής δικαιωμάτων εκπομπής αερίων θερμοκηπίου. Ειδικότερα, η προσφεύγουσα στρέφεται κατά μιας μεταβατικής διατάξεως του εν λόγω σχεδίου, κατά την οποία, επιχείρηση εκμεταλλεύσεως σταθμού παραγωγής ενέργειας η οποία θέτει εκτός λειτουργίας μια παλαιά μονάδα και την αντικαθιστά με νέα διατηρεί επί τέσσερα έτη τα ίδια δικαιώματα εκπομπής αερίων θερμοκηπίου που είχε για την τεθείσα εκτός λειτουργίας μονάδα. Κατά την άποψη της προσφεύγουσας παρέχονται, με τον τρόπο αυτό, πλεονάζοντα δικαιώματα, τα οποία είναι αδικαιολόγητα και τα οποία στοιχειοθετούν ενίσχυση κατά την έννοια του άρθρου 87, παράγραφος 1, ΕΚ. Η διαφορετική εκτίμηση που διατυπώνεται στην προσβαλλόμενη απόφαση βαρύνεται προφανώς με πεπλανημένη αιτιολογία και υποδηλώνει μη επαρκή γνώση των πραγματικών περιστατικών. Εκ του λόγου αυτού, η προσβαλλόμενη απόφαση αντιβαίνει προς το άρθρο 87, παράγραφος 3, και προς το άρθρο 88, παράγραφος 2, ΕΚ.
   Περαιτέρω, η καθής, κατά παράβαση του άρθρου 88, παράγραφος 2, ΕΚ, παρέλειψε να κινήσει την τυπική διαδικασία διαπιστώσεως ενισχύσεως, καίτοι θα έπρεπε να έχει σοβαρές αμφιβολίες ως προς το συμβιβαστό αυτής της διατάξεως με τη Συνθήκη ΕΚ.
   Η προσβαλλόμενη απόφαση αντιβαίνει, επίσης, προς το άρθρο 9, παράγραφος 3, και προς το κριτήριο υπ' αριθ. 5 του παραρτήματος ΙΙΙ της οδηγίας 2003/87/ΕΚ, καθόσον η επιπλέον χορήγηση δικαιωμάτων εκπομπής αερίων θερμοκηπίου συνιστά αδικαιολόγητη ευνοϊκή μεταχείριση ανταγωνιστικών προς την προσφεύγουσα επιχειρήσεων, την οποία καθιστά εντονότερη το γεγονός ότι επιχειρήσεις οι οποίες, όπως η προσφεύγουσα, υποχρεούνται βάσει της ισχύουσας νομοθεσίας να θέσουν εκτός λειτουργίας πυρηνικούς σταθμούς παραγωγής ενέργειας, περιέρχονται αδικαιολογήτως σε δυσμενή θέση.
   Τέλος, η προσβαλλόμενη απόφαση αντιβαίνει προς το άρθρο 253 λόγω πολλών και ιδιαιτέρας βαρύτητας πεπλανημένων σημείων της αιτιολογίας.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).